Горачићки епитафи: бранитељи народних права
Горачићки епитафи: бранитељи народних права преписи су епитафа са надгробних споменика у драгачевском селу Горачићи. Записи представљају драгоцена микро-историјска сведочанства која сведоче о житељима овог села током 19. и прве половине 20. века, осветљавајући бројне друштвене и животне околности, истовремено и промене духа времена.

Епитафи: 

 О шарен спомене ладни камене
 кои свакоме срце храбриш
 што овде показуеш место сарањеног
 од 34 год.
 МИЛИЋА Ружичића
 уваженог грађанина
 и бившег кмета села Горачића
 кои погибе 20 фебруара 1893 год.
 пред судницом општине горачке
 од браће небраће либерала српски дахија.
 Нема живота без слободе.
 Благо оном кои ваком смрћу умре.
 Лака земљо која га покриваш
 својом те је откупио крвљу.
 (...)
 Ружичића гробље

 Ево гроба неизбежна двора
 ђе се одмара тело од умора
 срца млада што за правду страда
 ЈАНКО Стевановић
 поштовани грађанин овог села Горачића
 бив. војник у српско турском рату
 1876 и 7 и 8 год.
 а погибе 20 фебруара 1893 год.
 пред судницом општине горачке
 од војничких пушака.
 Нас 18 жртви паде
 за владе либералне партије
 (...)
 Сјеничића гробље

 У овом мрачном гробу почивају земни остатци МИЈАИЛА Кнежевића поштованог грађанина овог села Горачића бивши војник у српско турском рату 1876 и 7 и 8 год. поживи 49 год. погибе од кајдука 5 јула 1895 год.
 Бог да му душу прости.
 Овај му споменик подигоше његови синови Велимир, Владимир, Будимир, Добросав, Станоје и Радоје.
 Горње Кнежевића/Страњанчевића гробље

 У овом мрачном гробу почивају земни остатци дична Срба ЈОСИПА Стојановића бив. преседник опш. горачке за време Радикалне странке ратоборац 1876 и 7 и 8 год. кои поживи 60 год. и умре 19 новембра 1901 г.
 Бог да му душу прости. (...)
 Черговиште

 У овом вечном гробу сарањено је тело дичног Срба ЖИВКА М. Зимоњића поштованог грађанина овог села и бивши преседник дугогодишњи овог села Горачића кои часно поживи 48 год. а престави се у вечност 27 јуна 1903 год.
 Познато је да ћемо умрети
 а са собом ништа не однети
 но скрштене на грудима руке.
 Зато браћо да се покајемо
 после смрти покајања нема.
 (...)
 Зимоњића гробље

 Ево гроба неизбежна двора ђе се одмара тело од умора дична Срба РАДОСАВА Јаковљевића поштованог грађанина и бив. дугогодишњег преседника суда општине горачке и велико-радни житељ с поштовањем и поверењем са својим суграђанима велику имовину зарадио кои од својег рођења часно поживи 86 год. а престави се у вечност 21 септембра 1905 год.
 Бог да му душу прости.
 На жалост своје родбине и целе околине. Овај му надгробни споменик подигоше његови поштовани синови (...) Милисав и Милија своме оцу за знак гроба и док је српског рода.
 Јаковљевића гробље

 Овде почива тело АВРАМА Стевановића из Горачића бивши кмет више пута а поживи 75 год. а умро 14 септембра 1909 г.
 Бог да му душу прости.
 Спомен му подиже син Урош.
 Сјеничића гробље

 У овом мрачном гробу почивају земни остатци САВЕ Кнежевића поштованог грађанина овог села Горачића бивши војник сталног кадра у време турског рата борац 1877 и 8 год. кои часно поживи 59 год. а престави се 26 септембра 1909 год.
 Бог да му душу прости.
 Овај спомен подиже његова верна супруга Љубица син Павле и кћер Пауна.
 Кнежевића гробље

 У овом мрачном гробу почивају кости ЧЕДОМИРА Кнежевића житеља овог села Горачића који поживи часно 59 год. а престави се 8-XII-1912 год. ратовао је 1876-7-8 год. Старешина водник Трнавског бат. 1-ве класе и одликоват у рату.
 Овај знак подигоше му његови синови Богић и Милан Кнежевић.
 Горње Кнежевића гробље

 Станковић ЧЕДОМИР 1853-1915 бивши кмет и учесник у турским ратовима.
 Ружичића гробље

 Овај споменик показује великога економа поштованог домаћина МИЛИЋА А. Давидовића народног првака и бившег дугогодишњег преседника општине горачке који часно поживи 60 год. а умро 27 јануара 1915 г.
 Тело покојниково лежи овде
 у подземном гробном мраку.
 Нека тело мирно спава
 покојнику светло дело увечава.
 Он је правду па и слогу љубав воло
 нек је њему ова земља лака и добра
 кад скрива свога рода од старине
 добродушног свог друга Рада П[антовића] Плазинића из Губереваца.
 Овај споменик подиже његова супруга Босиљка и кћи Аница и Милица.
 Черговиште

 Овај споменик показује гди је остало тело МИЛОСАВА Р. Јаковљевића из Горачића кои поживи 50 год. као велики радник економ и преседник општине горачке. Служио је за пример целој околини који је као војник учество во у 1914 и 1915 год. у рату противу Аустро-Немаца и паде у ропство у руке сурови непријатеља Маџара у 1915. где је и умро 2 марта 1916 год. у Ашаху.
 Бог да му душу прости
 (...)
 Крајпуташ у Јаковљевићима

 ЛУКА БИСКУПОВИЋ из Горачића поживи 67 г. умро 3 марта 1915. г. кои као часан повише година био изасланик и општински одборник по жељи народа.
 У подземној тамној раци
 лежи тело то су знаци
 и споменик овај мали
 има нешто да похвали
 ако тело мирно спава
 покојника част и слава увечава.
 Овај спомен подигоше супруга Јелика и син Миљко и веле Бог да му душу прости.	
 Јаковљевића гробље

 У овом мрачном гробу лежи тело пок. ДАВИДА В. Давидовића из Горачића кои часно поживи 58 г, а учествово у рату потлења одбрана. Разболи се и умре 30 априла 1916 г.
 Бог да му душу прости.
 (...)
 Јаковљевића гробље

 Овде труне тело дичног Србина и уважен грађанин ПЕТРОНИЈЕ Петковић бивши дугогодишњи деловођа из Горачића. Учествовао у Српско турском рату 1877 и 1878. Одликован је златном и сребрном медаљом од Врховне команде, који је поживио 66. год. Престави се у вечност 11. јула 1916. год.
 Овај споменик подигоше синови Јовић, Витомир и Будимир и Бошко.
 Петковића гробље

 Овде је сарањен МИЛАН Раковић из Горачића поживи 75 г. у време свог живота кметовао је више пута као ратник одликован је ратном медаљом 1876 г. за врлине своје одликоват је краљевским орденом таковског крста 5 реда 1893 г. Умро је 11 септембра 1916 г.
 Споменик подиже син Веселин и остала родбина.
 Раковића гробље

 Ево овде овај спомен стои
 нека чита ко ратника воли
 нека види ђе им тело оста
 па нек рече душа им је проста
 ЖИВКО Филиповић војник дивизинске коморе ратово од 1914 г. до 1917 г. Поживи 54 г. а умре у Пољској 18 јуна 1917 год.
 Овај спомен подиже син Ђорђе и супруга Роса.
 Јаковљевића гробље

 Пред овим спомеником лежи и одмара се МИЛОРАД МИШО Царевић из Горачића који поживи 69 год. а престави се у вечност 21 новембра 1923 год. у турском рату 1876 г. ратово рањен и одликован за храброст. Године 1885 ратово с Бугарима. У општини је био члан суда у истој уважавао прву реч био је вредан и поштован домаћин.
 Спомен подигоше синови Микаило Тикомир Јовица Миленко и унуци Радомир и Момчило.
 Сјеничића гробље

 Ево гроба неизбежна двора где се одмара тело од умора МИЛАНА Вукашиновића из Горачића који часно поживе 70 год. а престави се у вечност 20 априла 1924 г.
 Бог да му душу прости.
 Овај спомен подиже зет Мирко Пајовић и кћер Драгиња.
 Горње Кнежевића/Страњанчевића гробље

 Ево гроба неизбежна двора где се одмара тело од умора дична Срба ВИЋЕНТИЈА Петковића поштованог грађанина и бивши преседник овог села Горачића кои часно поживи 70 г. а престави се у вечност 6 априла 1931 год.
 Бог да му душу прости.
 Овај му спомен подижу његови благодарни синови Милутин и Милисав и унук Љубомир.
 Петковића гробље

 ЈАКОВЉЕВИЋ Тиосав из Горачића борац народне слободе из 1893 г. дугогодишњи председник општине и члан Окружне скупштине. А престави се 10 јуна 1935 године у 73 години старости.
 Спомен му подиже син Живојин и остатак породице и веле Бог да га прости.
 Јаковљевића гробље

 ЉУБОМИР Л. Јоксимовић из Горачића рођен 1856 год. Умро 1949 год. дугогодишњи поштовани деловођа и благајник и књиговођа земљ. задруге и тутор цркве велики економ и домаћим врло бистар и напредан човек
 (...)
 Сјеничића гробље

Напомене

Извор 
 Маринковић Радован М; Зоран Маринковић, Момчило Стевановић, „Камени памћеници Горачића”, Библиотека општине Лучани - Гуча, Гуча, 2017.
Драгачевски епитафи
Горачићки епитафи